ΑΘΗΝΑ 16/3/2016

ΑΡ.ΠΡΩΤ.: 1489

**ΔΕΛΤΙΟ ΤΥΠΟΥ**

**ΑΝΘΡΑΚΕΣ Ο ΘΗΣΑΥΡΟΣ ΤΩΝ ΝΕΩΝ ΠΡΟΣΛΗΨΕΩΝ ΣΤΑ ΝΟΣΟΚΟΜΕΙΑ**

**ΑΝΑΚΥΚΛΩΣΗ ΤΟΥ ΙΔΙΟΥ ΠΡΟΣΩΠΙΚΟΥ**

 **Τα Νοσοκομεία αποδεκατίστηκαν από προσωπικό. Αποχώρησαν 17.000 τα τελευταία έξι χρόνια μόνιμοι υπάλληλοι και δεν έχει προσληφθεί ούτε ένας. 48.000 υπηρετούν σήμερα στα Νοσοκομεία. Πριν τα ΜΝΗΜΟΝΙΑ υπηρετούσαν 65.000.**

 **Η μία στις 3 οργανικές θέσεις είναι κενή. Σε κάθε κλινική των 40 ασθενών κάνει βάρδια μια Νοσηλεύτρια.**

 **Η κυβέρνηση βαπτίζει προσλήψεις τις συχνές εξαγγελίες προσλήψεων οι οποίες είναι κενές περιεχομένου.**

Τι να πρωτοθυμηθεί κανείς; Τις εξαγγελίες του Πρωθυπουργού για 4.500 προσλήψεις εντός του έτους 2015; Απολογισμός καμία. Τις κατά καιρούς δηλώσεις των Υπουργών Υγείας για πολυάριθμες προσλήψεις. Απολογισμός καμία.

Το πολύ να γίνουν εφέτος κάποιες προσλήψεις επικουρικού προσωπικού – ΚΕΕΛΠΟ (χωρίς ΑΣΕΠ) «μετρημένες στα δάκτυλα».

Ο προϋπολογισμός του Υπουργείου Υγείας είναι συγκεκριμένος για την μισθοδοσία του προσωπικού που υπηρετεί στο ΕΣΥ και δεν επιδέχεται αμφισβητήσεις**. Η δαπάνη είναι 38 εκ. ευρώ λιγότερη από πέρυσι αφού αποτυπώνει τους 2.000 συνταξιοδοτηθέντες υπαλλήλους του έτους 2015 χωρίς καν την αντικατάστασή τους.**

**Είχαμε αναδείξει τις χιλιάδες των αιτήσεων που υποβλήθηκαν για την κάλυψη των 950 θέσεων στα Νοσοκομεία στις προκηρύξεις 4-5Κ, για την οποία πλήρωσε ο καθένας υποψήφιος παράβολο 10ευρώ. Απεδείχθη ότι ήταν φρούδες ελπίδες για τους υποψηφίους ανέργους επαγγελματίες υγείας, αφού τελικά γίνεται ανακύκλωση του υφιστάμενου προσωπικού των Νοσοκομείων.**

Από τους εκδοθέντες προσωρινούς πίνακες διαπιστώνεται ότι το 70% των επιτυχόντων υπηρετούν ήδη στα Νοσοκομεία ως μόνιμοι υπάλληλοι. Συμμετείχαν στη προκήρυξη για να προσληφθούν σε Νοσοκομεία επιλογής τους, με δεδομένο ότι οι Μετατάξεις – Αποσπάσεις καθυστερούν και συνεχίζουν να μην συνδέονται με την κατανομή θέσεων προκηρυχθέντων στα Νοσοκομεία.

Ως εκ τούτου το νέο προσωπικό που θα προσληφθεί στα Νοσοκομεία από την προκήρυξη 4Κ – 5Κ των 950 δεν αναμένεται να ξεπεράσει τους 350. **Ούτε σταγόνα στον ωκεανό.** Εφέτος αναμένονται άλλες 2.000 συνταξιοδοτήσεις, εξαιτίας των νέων δυσμενών αλλαγών στην Ασφάλιση.

**Τυχαίο γεγονός ή σκοπιμότητα;**

**Σκοπιμότητα** με δεδομένο ότι στις εν λόγω προκηρύξεις 4Κ – 5Κ των 950 θέσεων αυξήθηκαν τα μόρια της εμπειρίας στα 7 χρόνια (588 μόρια). Στην προηγούμενη προκήρυξη 7Κ/2009 τα μόρια της εμπειρίας ήταν για 5 έτη (420).

Με δεδομένη την υψηλή ανεργία που υφίστανται οι Επαγγελματίες Υγείας αφού έξι χρόνια δεν έγιναν νέες προσλήψεις στα Νοσοκομεία, ήταν δεδομένη η ανακύκλωση του υφιστάμενου προσωπικού.

**Ποιος άνεργος μπορεί να διαθέτει 7 χρόνια εμπειρία;**

**Δ**εν υπάρχει δυνατότητα να γίνει αναπλήρωση από τον υφιστάμενο κατάλογο του ΑΣΕΠ, καθότι δεν υπάρχουν παραιτήσεις, αλλά αποδοχή των θέσεων από τους επιτυχόντες του προσωρινού καταλόγου και ήδη εργαζόμενους στα Νοσοκομεία.

**Το Υπουργείο Υγείας και το ΑΣΕΠ αύξησαν κατά δύο τα έτη της εμπειρίας, προκειμένου να αποκτήσουν πλεονέκτημα οι ήδη εργαζόμενοι.**

**Αυτό δεν είναι σκοπιμότητα;**

Επικοινωνιακά το Υπουργείο Υγείας εμφανίζεται ότι προσλαμβάνει νέο προσωπικό, χωρίς επί της ουσίας να προσλαμβάνει. Δεν προκαλείται δημοσιονομικό κόστος, αφού για το 70% των επιτυχόντων, έχει προβλεφθεί η μισθοδοσία τους στον προϋπολογισμό του έτους 2016, ως ήδη εργαζόμενοι.

Άλλη μια εξαγγελία της κυβέρνησης για προσλήψεις προσωπικού δεν υλοποιείται, όπως οι περυσινές. Λόγια του αέρα.

**Τι κάνει η κυβέρνηση για να λύσει το θέμα;**

**Ανασχεδιάζει τον Υγειονομικό Χάρτη βάζοντας στο στόχαστρο προς Κατάργηση – Συρρίκνωση τα μικρά και μεσαία διασυνδεόμενα Νοσοκομεία. Επίσης μέσω της έκδοσης νέων οργανισμών οδηγούνται προς κατάργηση νέες Κλινικές και Κλίνες των Νοσοκομείων.**

**ΔΕΝ ΘΑ ΤΟ ΕΠΙΤΡΕΨΟΥΜΕ.**

**ΣΥΝΕΧΙΖΟΥΜΕ ΤΙΣ ΚΙΝΗΤΟΠΟΙΗΣΕΙΣ.**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ